SKRIFTLIG FORESPØRGSEL E-0375/02

af Hartmut Nassauer (PPE-DE) til Kommissionen

(19. februar 2002)

Om: Rammedirektiv 91/156/EØF om affald samt direktiv 94/31/EF Den aktuelle situation i Europa med hensyn til affald og genvinding/genbrug af affald

1. Ifølge EU's rammedirektiv om affald (Rådets direktiv 91/156/EØF(1) af 18. marts 1991 om ændring af direktiv 75/442/EØF om affald) og Rådets direktiv 94/31/EF(2) af 27. juni 1994 om ændring af direktiv 91/689/EØF om farligt affald dækker begreberne genbrug og genvinding metoderne til genvinding/genbrug af såvel råmaterialer som råvarer og energi. Er dette udgangspunkt korrekt?

2. Hvordan er den aktuelle situation i Europa med hensyn til kapacitetsudnyttelse ved forbrænding af affald bortset fra særligt affald?

3. Hvor høj er den nuværende udnyttelse af forbrændingskapaciteten i Europa

a) til bortskaffelse ved hjælp af termisk behandling,

b) til genvinding af energi?

4. Hvordan er den aktuelle situation i Europa for omkostningerne pr. ton affald

a) ved termisk behandling,

b) ved genvinding af energi?

5. Hvilke genbrugsmetoder findes der i Europa for plastaffald generelt og for plastbaner og PVC-plastbaner specielt?

6. Hvilke af de under punkt 5 nævnte metoder anvendes ved

a) genbrug af råmaterialer,

b) genbrug af råvarer,

c) genbrug af energi?

7. Hvilken kapacitet er der til rådighed i Europa inden for de under punkt 5 nævnte genbrugsmetoder på områderne genbrug af råmaterialer, genbrug af råvarer og genvinding af energi?

8. Hvordan ser det ud i Europa med hensyn til omkostningerne ved disse genbrugsmetoder, hvad angår

a) råmaterialer,

b) råvarer,

c) energi?

9. Har man undersøgt afsætningsmulighederne i Europa for produkter, der er fremstillet på genbrugsanlæggene?

10. Hvilke afsætningsmuligheder skønnes der at være i Europa for de enkelte produkter, som er fremstillet ved hjælp af de nævnte genbrugsmetoder?

(1) EFT L 78 af 26.3.1991, s. 32.

(2) EFT L 168 af 2.7.1994, s. 28.

Svar afgivet på Kommissionens vegne af Margot Wallström

(15. april 2002)

Kommissionen kan meddele det ærede medlem, at Kommissionen ikke har alle oplysninger om de økonomiske og tekniske aspekter af genvinding af plast.

1. og 6. Udtrykkene nyttiggørelse og bortskaffelse er defineret i direktiv 75/442/EØF af 15. juli 1975 om affald(1) med henvisning til en fortegnelse over formerne heraf. Udtrykket genvinding er ikke defineret, men i fortegnelsen over former for nyttiggørelse i bilag II B til dette direktiv defineres nogle af formerne ved at anvende ordet genvinding.

De to nyttiggørelsesformer nævnt i bilag II B til direktiv 75/442/EØF nævnt i spørgsmålet er:

- R9: Anvendelse hovedsagelig som brændsel eller på anden måde til energifremstilling

- R2: Genvinding eller videreudnyttelse af organiske stoffer, der ikke anvendes som opløsningsmidler (herunder kompostering og andre biologiske omdannelsesprocesser).

Processer, der almindeligvis benævnes som kemisk genvinding af plast, omfatter en række meget forskellige processer. Nogle af dem ville blive betragtet som direkte energifremstilling (R9), medens andre som slutprodukt har stoffer eller polymerer, der enten kan nyttiggøres på grund af deres materialeindhold eller for deres energiindhold. Afhængig af hvilken type genvinding, der finder sted, henhører processerne således under enten R9 eller R2 former for nyttiggørelse.

2. - 5. og 7. - 10. Der findes allerede forskellige dokumenter og undersøgelser, som om kort tid vil være tilgængelige på Kommissionens netsted(2), og som måtte indeholde nogle relevante oplysninger.

Der vil blive indsamlet oplysninger om genvindingsprocesser og om markedsmuligheder for genvinding af materialer, herunder plastaffald, i det omfang, det er nødvendigt til udarbejdelsen af temastrategien for genvinding, der er planlagt i det sjette miljøhandlingsprogram. Eventuelle undersøgelser med sådant indhold vil ligeledes blive tilgængelige på Kommissionens netsted.

(1) EFT L 194 af 25.7.1975.

(2) Relevante undersøgelser på side http://www.europa.eu.int/comm/environment/waste/facts_en.htm omfatter: Mekanisk genvinding af PVC-affald, Prognos, Kemisk genvinding af plast fra affald (PVC og andre harpikser), TNO vurdering af lønsomheden ved imødekommelse af målene for genbrug og genvinding for de forskellige emballagematerialer inden for rammerne af direktiv 94/62/EF om emballage og emballageaffald, Omkostningerne ved kommunal affaldsbortskaffelse i EU, Ecotec (endnu ikke lagt ind).Andre oplysninger kan hentes i KOM(1999) 752 eller fra denne side: http://europa.eu.int/comm/enterprise/events/recycling/recycling.htm.